Tunø Fyr
Tunø Fyr, Tunø Fyr, vinkelfyr på Tunø mellem Jylland og Samsø, indrettet 1801 i Tunø Kirkes tårn, efter at dette var blevet forhøjet med 6 m. Det hvide firkantede tårn blev i 1906 yderligere forhøjet til sin nuværende højde, flammehøjde 31 m.o.h. Fyrkarakteren er 4 sekunders lys og 1 sekunds pause. Det er Danmarks femteældste bevarede fyr og vort næstældste aktive fyr kun overgået af Anholt Fyr. I juli 1798 besøgte Fyrvæsenets leder, Poul Løvenørn, byen Horsens for at lytte til de stedlige skibsføreres ønsker vedr. navigationen langs den østjyske kyst og bevilgede 1500 rigsdaler til etablering af et lampefyr på Tunø, som i 1846 forbedredes med et spejlapparat.
Kombinationen af kirketårn og fyr ses ikke andre steder i Danmark, dog kan man øverst på østsiden af Sct. Nicolai Kirkes tårn i Køge se en anordning fra 1400-tallet til ophængning af en fyrlampe.
Adresse: Tunø Hovedgade 28, Tunø, 8300 Odder.